২০২১–২২ বুন্দেসলিগা
২০২১–২২ বুন্দেসলিগা জার্মানির পেশাদার ফুটবল লিগের শীর্ষ স্তর বুন্দেসলিগার ৫৯তম মৌসুম ছিল। এই মৌসুমটি ২০২১ সালের ১৩ই আগস্ট তারিখে শুরু হয়ে ২০২২ সালের ১৪ই মে তারিখে সম্পন্ন হয়েছিল। বরুসিয়া মনশেনগ্লাডবাখের ফরাসি আক্রমণভাগের খেলোয়াড় আলেসান প্লেয়া এই মৌসুমের প্রথম গোল করেছিলেন। বায়ার্ন মিউনিখ বুন্দেসলিগার পূর্ববর্তী আসরের চ্যাম্পিয়ন, যারা ২০২০–২১ মৌসুমে ৭৮ পয়েন্ট অর্জন করে এই প্রতিযোগিতার ইতিহাসে ৩০তম বারের মতো শিরোপা জয়লাভ করেছিল। এই মৌসুমে ৭৭ পয়েন্ট অর্জন করে বায়ার্ন মিউনিখ ৩১তম বারের মতো বুন্দেসলিগা এবং ৩২তম বারের মতো জার্মান শিরোপা জয়লাভ করেছিল। বায়ার্ন মিউনিখের পোলীয় আক্রমণভাগের খেলোয়াড় রবের্ত লেভানদোভস্কি ৩৫ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।